“Oybek va Davronbek tog‘alarimning o‘g‘illari edi”. Metro qurilishida halok bo‘lganlarning ikki nafari qarindosh ekani tasdiqlandi

Ijtimoiy tarmoqlarda Toshkent metropoliteni “Yunusobod” yo‘lining davomini qurish ishlari vaqtida yuz bergan avariya oqibatida halok bo‘lgan ikki ishchining qarindoshi murojaati tarqaldi. Ayni vaqtda Rossiyada mehnat muhojirligida bo‘lgan fuqaro Yunusoboddagi fojia oqibatida ikki tog‘avachchasi halok bo‘lganini ta’kidlagan.
Men Jamshid Pardayevman, ayni paytda Rossiyada mehnat migratsiyasidaman. 1983-yil Yakkabog‘ tumanida tug‘ilganman. Onam Shahrisabz tumanining sobiq Amir Temur jamoa xo‘jaligi Beshkapa qishlog‘idan.
Metroning “Yunusobod” yo‘li qurilishida ikki tog‘amning farzandlari vafot etishdi. Ular Beshkapa qishlog‘ida yashar edi. Ayrim kanallarda halok bo‘lgan Abdullayevlar qarindosh emas, deb yozishgan ekan. Lekin ular qarindosh edi. Aka-ukalarning farzandlari edi. Onam metro qurilishida vafot etgan jiyanlarim Oybek va Davronbeklarning ammasi bo‘ladi.
1989-yilda tug‘ilgan Oybek Abdullayev katta — To‘ra tog‘amning o‘g‘li. Uylangan, farzandlari bor edi. 1999-yilda tug‘ilgan Davronbek Abdullayev kichkina — Botir tog‘amning o‘g‘li edi. U hali bo‘ydoq edi. Botir tog‘amni iyunda qabrga qo‘ygan edik. Bugun uning o‘zini ham qabrga qo‘yishibdi. Men Rossiyadaman, afsuski yetib bora olmadim.
20 yoshli Davronbek otasining yil oshini o‘tkazishga yaqinda Rossiyadan ketgan edi. O‘sha jiyanlarimni qurilish ishlariga rasman jalb etishganmi yoki mardikor bozordan olib ketishganmi, buni ham aniqlab aytaman. Uyim bilan bog‘lana olmayapman. Singillarim ham telefonga javob bermayapti. Aytishlaricha, onamning mazasi bo‘lmay qolgan, kasalxonaga olib ketishgan, deb eshitayapman.
Jamshid Pardayev, Yunusoboddagi fojiada halok bo‘lgan Oybek va Davronbek Abdullayevlarning tog‘avachchasi
Avvalroq, Yunusoboddagi metro qurilishi vaqtida yuz bergan avariyadan so‘ng olti kishining jasadi tuproq ostidan olib chiqilgani, ularning uch nafari bir qishloqdan — Qashqadaryo viloyati Shahrisabz tumani Beshkapa qishlog‘idan ekani haqida xabar berilgan edi.
Qayd etish joiz, halok bo‘lgan ishchilarning oilalariga 100 million so‘mdan tovon pullari berilgan, shuningdek, qo‘shimcha kompensatsiyalar ajratish choralari ham ko‘rilmoqda. 19-dekbar kuni Samarqand va Qashqadaryoda metro qurilishi qurbonlarining dafn marosimlari bo‘lib o‘tgan.
 Yunusoboddagi metro qurilishida nima bo‘ldi? Asosiy ma’lumotlar